**-ร่าง-**

**บันทึกหลักการและเหตุผล**

**ประกอบข้อบัญญัติองค์การบริหารส่วนตำบลนาเคียน**

**เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ**

**(ฉบับที่ 4) พ.ศ. ๒๕60**

-------------------------------------

**หลักการ**

โดยที่เป็นการสมควรแก้ไข เพิ่มเติม ข้อบัญญัติองค์การบริหารส่วนตำบลนาเคียน ว่าด้วยหลักเกณฑ์ วิธีการและเงื่อนไขในการใช้น้ำประปาและอัตราค่าบริการ

**เหตุผล**

เนื่องจากเป็นการสมควรแก้ไข เพิ่มเติมข้อบัญญัติองค์การบริหารส่วนตำบลนาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ ให้มีความเหมาะสมและสอดคล้องกับต้นทุนการผลิตน้ำประปาในปัจจุบัน และให้การบริหารกิจการประปาขององค์การบริหารส่วนตำบลนาเคียนเป็นไปด้วยความเรียบร้อย สามารถให้บริการประชาชนในพื้นที่อย่างเพียงพอ จึงตราข้อบัญญัตินี้

**ข้อบัญญัติองค์การบริหารส่วนตำบลนาเคียน**

**เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ**

**(ฉบับที่ 4) พ.ศ. ๒๕60**

**----------------------------------------------**

โดยที่เป็นการสมควรแก้ไข เพิ่มเติมข้อบัญญัติองค์การบริหารส่วนตำบลนาเคียน ว่าด้วยหลักเกณฑ์ วิธีการและเงื่อนไขในการใช้น้ำประปาและอัตราค่าบริการ

อาศัยอำนาจตามความในมาตรา ๖๘(๑) แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๑๖ (๔) แห่งพระราชบัญญัติกำหนดแผนและขั้นตอนกระจายอำนาจให้แก่ องค์กรปกครองส่วนท้องถิ่น พ.ศ. ๒๕๔๒ ข้อ ๖ ข้อ ๑๖ ข้อ ๒๑ วรรคสอง ข้อ ๒๒ และข้อ ๓ แห่งระเบียบกระทรวงมหาดไทยว่าด้วยการบริหารกิจการและการบำรุงรักษาระบบประปาหมู่บ้าน พ.ศ. ๒๕๔๘ องค์การบริหารส่วนตำบลนาเคียน โดยความเห็นชอบของสภาองค์การบริหารส่วนตำบลนาเคียนและนายอำเภอเมืองนครศรีธรรมราช จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า “ข้อบัญญัติองค์การบริหารส่วนตำบลนาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ (ฉบับที่ 4) พ.ศ. ๒๕60”

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลนาเคียน เมื่อได้ประกาศโดยเปิดเผย ณ สำนักงานองค์การบริหารส่วนตำบลนาเคียนแล้วเจ็ดวัน

ข้อ 3 ให้เพิ่มความต่อไปนี้เป็นวรรคสี่ของข้อ 4 แห่งข้อบัญญัติองค์การบริหารส่วนตำบล นาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ (ฉบับที่ ๑) พ.ศ. ๒๕๕๐

“กรณีการขอใช้น้ำประปาชั่วคราว ให้ผู้ขอแนบหนังสืออนุญาตให้ก่อสร้างมาเพื่อประกอบการพิจารณาด้วย”

ข้อ 4 ให้ยกเลิกความในข้อ 9 แห่งข้อบัญญัติองค์การบริหารส่วนตำบลนาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ (ฉบับที่ ๑) พ.ศ. ๒๕๕๐ และให้ใช้ความต่อไปนี้แทน

“ข้อ 9 การต่อท่อจากเมนภายนอกอาคารถึงที่ตั้งมาตรวัดน้ำ รวมทั้งการติดตั้งมาตรวัดน้ำและเครื่องกั้นน้ำพร้อมทั้งกำหนดของเหล่านี้เป็นอำนาจหน้าที่ของการประปาองค์การบริหารส่วนตำบลนาเคียน จัดทำให้โดยคิดค่าใช้จ่ายจากผู้ใช้น้ำ ส่วนท่อและอุปกรณ์ซึ่งต่อจากมาตรวัดน้ำเข้าไป ผู้ขอใช้น้ำจะจัดทำเอง โดยความเห็นชอบของการประปาองค์การบริหารส่วนตำบลนาเคียน”

/ข้อ 5...

-2-

ข้อ 5 ให้ยกเลิกความในข้อ 11 แห่งข้อบัญญัติองค์การบริหารส่วนตำบลนาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ (ฉบับที่ ๑) พ.ศ. ๒๕๕๐ และให้ใช้ความต่อไปนี้แทน

“ข้อ 11 บรรดาท่อและอุปกรณ์ต่าง ๆ ที่วางไว้ก่อนเข้ามาตรวัดน้ำนอกเขตบ้านเรือนหรือบนถนน ซึ่งผู้ขอใช้ประปาเป็นผู้ออกค่าใช้จ่ายในการติดตั้งนั้น ให้ตกเป็นทรัพย์สินของการประปาองค์การบริหารส่วนตำบลนาเคียน ส่วนท่อและอุปกรณ์จากเครื่องกั้นน้ำเข้าในเขตบ้านหรืออาคารให้เป็นทรัพย์สินของผู้ใช้น้ำ”

ข้อ 6 ให้ยกเลิกความในข้อ 12 แห่งข้อบัญญัติองค์การบริหารส่วนตำบลนาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ (ฉบับที่ ๑) พ.ศ. ๒๕๕๐ และให้ใช้ความต่อไปนี้แทน

“ข้อ 12 ภายใน 1 ปี นับจากวันติดตั้งมาตรวัดน้ำ หากมาตรวัดน้ำเกิดการชำรุดหรือเสียหายจากการใช้งานตามปกติ องค์การบริหารส่วนตำบลนาเคียน จะดำเนินซ่อมเปลี่ยนให้สามารถใช้งานได้ตามปกติ ยกเว้นกรณีสูญหายหรือเกิดจากการกระทำใดๆ ผู้ใช้น้ำต้องรับผิดชอบค่าใช้จ่ายทุกกรณี

ภายหลังจากครบกำหนด 1 ปี นับแต่วันที่ติดตั้งมาตรวัดน้ำ หากเจ้าหน้าที่ตรวจสอบพบว่ามาตรวัดน้ำของผู้ใช้น้ำรายใดเกิดการชำรุด เสียหาย ให้ผู้ใช้น้ำยื่นขอเปลี่ยนมาตรวัดน้ำ ภายใน 7 วัน นับแต่วันที่ได้รับแจ้ง โดยผู้ใช้น้ำเป็นผู้รับผิดชอบค่าใช้จ่ายทุกกรณี หากพ้นกำหนดเวลา องค์การบริหารส่วนตำบลนาเคียนจะงดจ่ายน้ำทันที”

ข้อ 7 ให้ยกเลิกความในข้อ 33 แห่งข้อบัญญัติองค์การบริหารส่วนตำบลนาเคียน เรื่อง หลักเกณฑ์ วิธีการและเงื่อนไขในการใช้น้ำประปาและอัตราค่าบริการ (ฉบับที่ 3) พ.ศ. ๒๕๕7 และให้ใช้ความต่อไปนี้แทน

“ข้อ ๓๓ ผู้ใช้น้ำประปาที่ได้รับยกเว้นไม่ต้องเสียค่าน้ำประปา มีดังนี้

1. โรงเรียน มัสยิด สำนักสงฆ์ ให้ใช้น้ำประปาไม่เกิน 4๐ ลูกบาศก์เมตรต่อเดือน
2. สถานที่ราชการอื่นๆ ให้ใช้น้ำประปาไม่เกิน 4๐ ลูกบาศก์เมตรต่อเดือน

(3) ผู้ที่อุทิศที่ดินเพื่อใช้ก่อสร้างระบบประปาโดยไม่มีประโยชน์ตอบแทนใด ๆ ให้ใช้น้ำประปาไม่เกิน 4๐ ลูกบาศก์เมตรต่อเดือน

หากผู้ใช้น้ำประปาตามวรรคหนึ่งใช้น้ำประปาเกินจำนวนที่กำหนดไว้ จะต้องชำระค่าน้ำประปาส่วนที่เกินในอัตราปกติ”

ประกาศ ณ วันที่ เดือน พ.ศ.

(นายจรรยา ตัดสายชล)

นายกองค์การบริหารส่วนตำบลนาเคียน

เห็นชอบ

(ลงชื่อ)

(........................................................)

นายอำเภอเมืองนครศรีธรรมราช

**หมายเหตุ** : เหตุผลในการประกาศใช้ข้อบัญญัติฉบับนี้ คือ โดยที่ข้อบัญญัติองค์การบริหารส่วนตำบลนาเคียน เรื่อง หลักเกณฑ์วิธีการและเงื่อนไขในการใช้น้ำประปาและอัตราค่าบริการ จะได้มีการแก้ไข เพิ่มเติมแล้วหลายครั้ง แต่ก็ยังไม่ได้ระบุแนวทางปฏิบัติของเจ้าหน้าที่และผู้ใช้น้ำประปาที่ชัดเจนในบางประการ จึงสมควรแก้ไขเพิ่มเติมข้อบัญญัติองค์การบริหารส่วนตำบลนาเคียน เรื่อง หลักเกณฑ์วิธีการและเงื่อนไขในการใช้น้ำประปาและอัตราค่าบริการ จึงจำเป็นต้องตราข้อบัญญัตินี้